·συνάντηση με εμπειρογνώμονες των κρατών μελών στις 30 Μαρτίου 2022, στις 16 Ιουνίου 2022 και στις 8 Νοεμβρίου 2022.

·συνεδριάσεις της Επιτροπής Χρηματοπιστωτικών Υπηρεσιών στις 2 Φεβρουαρίου και στις 16 Μαρτίου 2022.

·συνεδριάσεις της Οικονομικής και Δημοσιονομικής Επιτροπής στις 18 Φεβρουαρίου και στις 29 Μαρτίου 2022.

·διμερείς συναντήσεις με ενδιαφερόμενα μέρη, καθώς και λήψη εμπιστευτικών πληροφοριών από ευρύ φάσμα ενδιαφερόμενων μερών.

Τα κύρια μηνύματα αυτής της διαδικασίας διαβούλευσης ήταν τα εξής:

·Οι εργασίες που ξεκίνησαν το 2021 έδειξαν ότι για τη βελτίωση της ελκυστικότητας της εκκαθάρισης, την ενθάρρυνση της ανάπτυξης υποδομών της ΕΕ και την ενίσχυση των εποπτικών ρυθμίσεων στην ΕΕ θα χρειαστεί χρόνος.

·Προσδιορίστηκαν διάφορα μέτρα που θα μπορούσαν να συμβάλουν στη βελτίωση της ελκυστικότητας των κεντρικών αντισυμβαλλομένων της ΕΕ και των δραστηριοτήτων εκκαθάρισης, καθώς και να διασφαλίσουν την κατάλληλη διαχείριση και εποπτεία των κινδύνων τους.

·Αυτά τα προσδιορισθέντα μέτρα δεν εμπίπτουν μόνο στην αρμοδιότητα της Επιτροπής και των συννομοθετών, αλλά θα μπορούσαν επίσης να απαιτήσουν την ανάληψη δράσης από την ΕΚΤ, τις εθνικές κεντρικές τράπεζες, τις ΕΕΑ, τις εθνικές εποπτικές αρχές, τους κεντρικούς αντισυμβαλλομένους και τις τράπεζες.

·Από τη διαβούλευση προέκυψε ότι οι συμμετέχοντες στην αγορά προτιμούν γενικά μια προσέγγιση με γνώμονα την αγορά όσον αφορά τα κανονιστικά μέτρα, ώστε να ελαχιστοποιηθεί το κόστος και να παραμείνουν οι συμμετέχοντες στην αγορά της ΕΕ ανταγωνιστικοί σε διεθνές επίπεδο. Ωστόσο, τα ενδιαφερόμενα μέρη τάχθηκαν έως έναν βαθμό υπέρ των κανονιστικών μέτρων, ιδίως όταν αυτά επιτρέπουν την ταχύτερη διαδικασία έγκρισης νέων προϊόντων και υπηρεσιών των κεντρικών αντισυμβαλλομένων.

·Τα μέτρα που κρίθηκαν χρήσιμα για την ενίσχυση της ελκυστικότητας των κεντρικών αντισυμβαλλομένων της ΕΕ ήταν τα εξής: τήρηση ενεργού λογαριασμού σε κεντρικό αντισυμβαλλόμενο της ΕΕ, μέτρα για τη διευκόλυνση της επέκτασης των υπηρεσιών των κεντρικών αντισυμβαλλομένων της ΕΕ, διεύρυνση του αντικειμένου των εκκαθαριστικών συμμετεχόντων, τροποποίηση των λογιστικών κανόνων αντιστάθμισης και βελτίωση των όρων χρηματοδότησης και διαχείρισης ρευστότητας για τους κεντρικούς αντισυμβαλλομένους της ΕΕ.

Η πρόταση λαμβάνει υπόψη τις εν λόγω παρατηρήσεις των ενδιαφερόμενων μερών, καθώς και τις παρατηρήσεις που ελήφθησαν μέσω συναντήσεων με ευρύ φάσμα ενδιαφερόμενων μερών και αρχών και θεσμικών οργάνων της ΕΕ. Εισάγει στοχευμένες τροποποιήσεις του EMIR με στόχο:

·τη βελτίωση της ελκυστικότητας των κεντρικών αντισυμβαλλομένων της ΕΕ με την απλούστευση των διαδικασιών για τη διάθεση προϊόντων στην αγορά και την αλλαγή μοντέλων και παραμέτρων, καθώς και την καθιέρωση έγκρισης χωρίς διατύπωση αντιρρήσεων/εκ των υστέρων έγκρισης/επανεξέτασης για ορισμένες αλλαγές. Αυτό επιτρέπει στους κεντρικούς αντισυμβαλλομένους της ΕΕ να εισάγουν ταχύτερα νέα προϊόντα και αλλαγές μοντέλων, ενώ παράλληλα διασφαλίζεται η τήρηση επαρκών παραμέτρων κινδύνου και δεν τίθεται σε κίνδυνο η χρηματοπιστωτική σταθερότητα, με αποτέλεσμα να καθίστανται οι κεντρικοί αντισυμβαλλόμενοι της ΕΕ πιο ανταγωνιστικοί·

·την ενθάρρυνση της κεντρικής εκκαθάρισης στην ΕΕ για τη διασφάλιση της χρηματοπιστωτικής σταθερότητας, απαιτώντας από τα εκκαθαριστικά μέλη και τους πελάτες να τηρούν, άμεσα ή έμμεσα, ενεργό λογαριασμό στους κεντρικούς αντισυμβαλλομένους της ΕΕ, και διευκολύνοντας την εκκαθάριση από τους πελάτες. Αυτό θα συμβάλει στη μείωση της έκθεσης σε κεντρικούς αντισυμβαλλομένους τρίτων χωρών κατηγορίας 2 και της υπέρμετρης εξάρτησης από αυτούς, κάτι που συνιστά κίνδυνο για τη χρηματοπιστωτική σταθερότητα της ΕΕ·

·τη βελτίωση της αξιολόγησης και της διαχείρισης των διασυνοριακών κινδύνων διασφαλίζοντας ότι οι αρχές στην ΕΕ διαθέτουν επαρκείς εξουσίες και πληροφορίες για την παρακολούθηση των κινδύνων σε σχέση με κεντρικούς αντισυμβαλλομένους τόσο της ΕΕ όσο και τρίτων χωρών, μεταξύ άλλων με την ενίσχυση της εποπτικής συνεργασίας τους εντός της ΕΕ.

•Συλλογή και χρήση εμπειρογνωσίας

Κατά την κατάρτιση της παρούσας πρότασης, η Επιτροπή βασίστηκε στην ακόλουθη εξωτερική εμπειρογνωσία και στα ακόλουθα στοιχεία:

·Έκθεση της ΕΑΚΑΑ βάσει του άρθρου 25 παράγραφος 2γ του κανονισμού EMIR που υποβλήθηκε στην Επιτροπή τον Δεκέμβριο του 2021· στην έκθεση λήφθηκαν επίσης υπόψη οι απαντήσεις στις έρευνες της ΕΑΚΑΑ και στις διαδικασίες συλλογής δεδομένων από κεντρικούς αντισυμβαλλομένους και συμμετέχοντες στην εκκαθάριση·

·Απάντηση του ΕΣΣΚ στη διαβούλευση της ΕΑΚΑΑ βάσει του άρθρου 25 παράγραφος 2γ του κανονισμού EMIR, που εκδόθηκε τον Δεκέμβριο του 2021·

·Στατιστικές της Τράπεζας Διεθνών Διακανονισμών·

·CEPS, 2021, «Setting EU CCP policy – much more than meets the eye»· και